Bruxelles, den 6.12.2004

KOM(2004) 775 endelig

2004/0270 (COD)

.

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 999/2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier

.

(forelagt af Kommissionen)

BEGRUNDELSE

Ved Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier[1] (TSE-forordningen) er der fastsat bestemmelser om foranstaltninger over for alle dyresundhedsmæssige og folkesundhedsmæssige risici forårsaget af alle former for TSE hos dyr og om hele produktionskæden og markedsføringen af levende dyr og animalske produkter. Denne forordning har fundet anvendelse siden den 1. juli 2001.

En stor del af tidligere BSE- og TSE-lovgivning blev konsolideret i forordningen, herunder reglerne om overvågning af TSE hos kvæg, får og geder, fjernelse af specificeret risikomateriale og forbud vedrørende foder. Der blev endvidere indført nye regler for f.eks. udryddelse af TSE, handel på hjemmemarkedet, samhandel inden for Fællesskabet, import og eksport. Derudover blev der fastsat bestemmelser om proceduren og kriterierne for klassificering af lande i henhold til BSE-status og om klassifikationskategorierne.

Dette forslag vedrører en ændring af forskellige bestemmelser i TSE-forordningen som følge af den udvikling, der er sket siden vedtagelsen af forordningen.

1. Bestemmelse af BSE-status

Ved Europa-Parlamentets og Rådets forordning (EF) nr. 1128/2003 om ændring af forordning (EF) nr. 999/2001 for så vidt angår forlængelse af perioden med overgangsforanstaltninger[2] blev den periode, hvor overgangsforanstaltningerne i henhold til denne forordnings artikel 23 anvendes, forlænget med to år indtil den 30. juni 2005.

Hensigten med forlængelsen på to år var at sikre et uændret folkesundhedsniveau og give Kommissionen mulighed for at fortsætte sine bestræbelser på at opnå en international aftale om bestemmelse af landes BSE-status.

Det Internationale Kontor for Epizootier (OIE) har fremlagt et forslag om at forenkle de nuværende kriterier for kategorisering af lande i henhold til deres BSE-risiko, som blev drøftet på generalforsamlingen i maj 2004. Da medlemsstaterne ikke havde væsentlige indsigelser mod forslaget, vil der blive forelagt et forslag til mulig vedtagelse på OIE's generalforsamling, dog tidligst i maj 2005. Hensigten er at mindske antallet af kategorier, eventuelt gradvist. For at undgå, at der flere gange skal foretages ændringer af artiklerne i TSE-forordningen, indtil antallet af kategorier er blevet endeligt ændret, foreslås det, at bestemmelserne om de enkelte kategorier overføres fra artiklerne til bilagene.

Desuden vedtog OIE's generalforsamling i maj 2003 en resolution, ifølge hvilken OIE skal klassificere alle lande i en eller flere af de fastsatte kategorier. Det er ikke sandsynligt, at OIE kan afslutte den endelige kategorisering af lande i henhold til deres BSE-risiko før den 1. juli 2005. Derfor foreslås det at forlænge den periode, hvor overgangsforanstaltningerne skal anvendes, til den 1. juli 2007.

2. Forebyggelse af TSE

I udtalelse af 6.-7. marts 2003 anbefalede Den Videnskabelige Styringskomité, at der blev indledt et overvågningsprogram vedrørende TSE hos hjortedyr. Ved TSE-forordningen etableres der et overvågningsprogram for BSE og scrapie. Det foreslås, at dette udvides til at omfatte andre former for TSE, især for at følge Den Videnskabelige Styringskomités anbefaling vedrørende hjortedyr.

Ved Kommissionens beslutning 2003/100/EF[3] blev der som en overgangsforanstaltning indført et harmoniseret avlsprogram med henblik på selektion af TSE-resistens hos får. Det foreslås, at der indføres et permanent retsgrundlag for avlsprogrammer i TSE-forordningen.

TSE-forordningen forbyder fodring af visse dyr med visse forarbejdede animalske proteiner, og bilag IV giver mulighed for at forlænge forbuddet eller fastsætte undtagelser. For at sikre, at bilaget bliver ændret på en sammenhængende måde, foreslås det, at der med henblik på at udbygge bilaget foretages visse tekniske ændringer af den eksisterende ordlyd i de modsvarende artikler.

Ved Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum[4], er der fastsat regler for bortskaffelse af specificeret risikomateriale og TSE-inficerede dyr. Det foreslås, at de eksisterende bestemmelser i TSE-forordningen om bortskaffelse af specificeret risikomateriale og TSE-inficerede dyr erstattes med en henvisning til forordning (EF) nr. 1774/2002 om sundhedsbestemmelser for animalske biprodukter, som ikke er bestemt til konsum.

Ny viden vedrørende specificeret risikomateriale har endvidere betydet, at der er behov for at foretage omfattende ændringer af det relevante bilag. Det foreslås, at der med henblik på at udbygge bilaget foretages visse tekniske ændringer af den eksisterende ordlyd i de modsvarende artikler.

Selv om bedøvelse ved indsprøjtning af en gas i kraniehulen ikke er tilladt i EU, kan indsprøjtning af en gas også ske efter bedøvelsen. Det foreslås derfor, at de eksisterende bestemmelser om slagtemetoder ændres, så indsprøjtning af en gas i kraniehulen i forbindelse med bedøvelse forbydes.

Det foreslås at bringe definitionen på maskinudbenet kød i overensstemmelse med den definition, der anvendes i anden fællesskabslovgivning om fødevaresikkerhed.

3. KONTROL MED OG UDRYDDELSE AF VISSE TRANSMISSIBLE SPONGIFORME ENCEPHALOPATIER

For at undgå, at der flyttes dyr fra besætninger, hvor der er officiel mistanke om scrapie, foreslås det, at der fastsættes regler, som svarer til reglerne vedrørende begrænsninger for flytning af kvæg, der mistænkes for at være smittet med BSE.

4. MARKEDSFØRING

For at tage højde for eventuelt nye TSE-former hos andre dyrearter foreslås det, at der indføres mulighed for at udvide anvendelsesområdet for de eksisterende bestemmelser om markedsføring og eksport af kvæg, får og geder, herunder sæd, embryoner og æg, til også at omfatte andre dyrearter.

Den Videnskabelige Styringskomité anfører i sin udtalelse af 26. juni 1998, at visse restriktioner vedrørende sporing af råmateriale til fremstilling af dicalciumphosphat bør overholdes. Det foreslås, at dicalciumphosphat udgår af listen over produkter, der ikke er underkastet markedsføringsrestriktioner ifølge forordningens eksisterende ordlyd.

Da mælk til konsum ikke er pålagt restriktioner, bør samme undtagelse finde anvendelse på mælk, der ikke er bestemt til konsum, som omhandlet i forordning (EF) nr. 1774/2002. Listen over produkter, der ikke er underkastet markedsføringsrestriktioner ifølge forordningen, ændres derfor.

5. KONTROL

TSE-forordningen danner kun retsgrundlag for de kontrolbesøg, der gennemføres af Levnedsmiddel- og Veterinærkontoret i medlemsstaterne. Selv om der i Kommissionens beslutning (EF) nr. 98/140 af 4. februar 1998 om visse regler for veterinærkontrol på stedet foretaget af Kommissionens eksperter i tredjelande[5] er givet et generelt retsgrundlag for EF-kontrolbesøg i tredjelande, bør TSE-forordningen også indeholde bestemmelser om kontrolbesøg. Det foreslås, at forordningen ændres, således at den også omfatter bestemmelser om sådanne kontroller.

Dette forslag er neutralt for Det Europæiske Fællesskabs budget.

2004/0270 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EF) nr. 999/2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen[6],

under henvisning til udtalelse fra Det Europæiske Økonomiske og Sociale Udvalg[7],

efter høring af Regionsudvalget[8], og

ud fra følgende betragtninger:

(1) Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephlopatier[9] bør være eneste retsgrundlag for al lovgivning vedrørende transmissible spongiforme encephalopatier (TSE) i Fællesskabet.

(2) Ved Europa-Parlamentets og Rådets forordning (EF) nr. 1128/2003 af 16. juni 2003 om ændring af forordning (EF) nr. 999/2001 for så vidt angår forlængelse af perioden med overgangsforanstaltninger[10] blev den periode, hvor overgangsforanstaltningerne i henhold til forordning (EF) nr. 999/2001 anvendes, forlænget indtil senest den 1. juli 2005. Der bør inden denne dato foretages visse ændringer af forordningens faste bestemmelser.

(3) På generalforsamlingen i maj 2003 vedtog Det Internationale Kontor for Epizootier (OIE) en resolution om forenkling af de eksisterende internationale kriterier for klassificering af landenes risiko for bovin spongiform encephalopati (BSE). Der vil blive forelagt et forslag til mulig vedtagelse på generalforsamlingen i maj 2005. Hensigten er at mindske antallet af kategorier, eventuelt gradvist. For at undgå, at der flere gange som følge af udviklingen skal foretages ændringer af artiklerne i forordning (EF) nr. 999/2001, bør bestemmelserne om de enkelte kategorier overføres fra forordningens artikler til bilagene.

(4) Den seneste udvikling inden for prøveudtagning og –analyse kræver, at der foretages omfattende ændringer af bilag X til forordning (EF) nr. 999/2001. Det er således nødvendigt at foretage visse tekniske ændringer af den eksisterende definition på "hurtige test" i forordning (EF) nr. 999/2001 for at gøre det lettere at udbygge bilag X på et senere tidspunkt.

(5) Af hensyn til klarheden i fællesskabslovgivningen bør det præciseres, at definitionen på "maskinsepareret kød" i forordning (EF) nr. 999/2001, som er fastsat i anden fællesskabslovgivning om fødevaresikkerhed, finder anvendelse i forbindelse med foranstaltninger til udryddelse af TSE.

(6) Ved forordning (EF) nr. 999/2001 etableres der et overvågningsprogram for BSE og scrapie. I udtalelse af 6.-7. marts 2003 anbefalede Den Videnskabelige Styringskomité, at der blev indledt et overvågningsprogram vedrørende TSE hos hjortedyr. Det i ovennævnte forordning omhandlede overvågningssystem bør derfor udvides til at omfatte andre former for TSE, og det bør være muligt at vedtage yderligere foranstaltninger til at etablere et sådant system på et senere tidspunkt.

(7) Det er nødvendigt at indføre et harmoniseret avlsprogram med henblik på selektion af TSE-resistens hos får. Ved Kommissionens beslutning 2003/100/EF af 13. februar 2003 om minimumskrav til udarbejdelse af avlsprogrammer med henblik på TSE-resistens hos får[11] er der allerede som en overgangsforanstaltning iværksat et avlsprogram. Forordning (EF) nr. 999/2001 bør ændres, så den skaber et fast retsgrundlag for avlsprogrammet.

(8) Forordning (EF) nr. 999/2001 forbyder med visse undtagelser, at visse dyr fodres med visse animalske proteiner. Den nyeste udvikling vedrørende forbud mod foder kræver, at der bør foretages ændringer af ovennævnte forordnings bilag IV. For at gøre det muligt at udbygge bilaget på et senere tidspunkt er det nødvendigt at foretage visse tekniske ændringer af den eksisterende ordlyd i de modsvarende artikler.

(9) Ved Europa-Parlamentets og Rådets forordning (EF) nr. 1774/2002 af 3. oktober 2002 om sundhedsbestemmelser for animalske biprodukter, som ikke er bestemt til konsum[12], er der fastsat regler for bortskaffelse af specificeret risikomateriale og TSE-inficerede dyr. Der er nu vedtaget regler for transit af animalske produkter gennem Fællesskabets område. Af hensyn til sammenhængen i fællesskabslovgivningen bør de eksisterende bestemmelser i forordning (EF) nr. 999/2001 om bortskaffelse af specificeret risikomateriale og TSE-inficerede dyr erstattes med en henvisning til forordning (EF) nr. 1774/2002, og bestemmelserne om transit gennem Fællesskabet i forordning (EF) nr. 999/2001 bør udgå.

(10) Med den nyeste viden om specificeret risikomateriale kræves det også, at der foretages omfattende ændringer af bilag V til forordning (EF) nr. 999/2001. For at gøre det muligt at udbygge bilaget på et senere tidspunkt er det nødvendigt at foretage visse tekniske ændringer af den eksisterende ordlyd i de modsvarende artikler.

(11) Selv om bedøvelse ved indsprøjtning af en gas i kraniehulen ikke er tilladt i Fællesskabet, kan indsprøjtning af en gas også ske efter bedøvelsen. Det er derfor nødvendigt at ændre de eksisterende bestemmelser om slagtemetoder i forordningen, så indsprøjtning af en gas i kraniehulen efter bedøvelsen forbydes.

(12) Forordning (EF) nr. 999/2001, ændret ved Kommissionens forordning (EF) nr. 1915/2003 om ændring af Europa-Parlamentets og Rådets forordning (EF) nr. 999/2001 for så vidt angår handel med og import af får og geder og foranstaltninger efter bekræftet forekomst af transmissible spongiforme encephalopatier hos kvæg, får og geder[13], indeholder nye bestemmelser om udryddelse af scrapie hos får og geder. Det er derfor nødvendigt at forbyde flytning af får og geder fra bedrifter, hvor der er officiel mistanke om scrapie.

(13) Som følge af ny videnskabelig viden bør forordningen give mulighed for at udvide anvendelsesområdet for reglerne vedrørende markedsføring og eksport af kvæg, får og geder, herunder sæd, embryoner og æg, til også at omfatte andre dyrearter.

(14) Den Videnskabelige Styringskomité anfører i sin udtalelse af 26. juni 1998, at visse restriktioner vedrørende sporing af råmateriale til fremstilling af dicalciumphosphat bør overholdes. Derfor bør dicalciumphosphat udgå af listen over produkter, der ikke er underkastet markedsføringsrestriktioner i henhold til forordning (EF) nr. 999/2001. Det bør præciseres, at mælk og mejeriprodukter ikke er underkastet restriktioner.

(15) Det bør på grundlag af ny videnskabelig viden og en ny risikoklassificering fastsættes i forordning (EF) nr. 999/2001, at der efter en udvalgsprocedure kan vedtages mere specifikke krav til markedsføring og eksport af animalske produkter fra medlemsstater eller tredjelande, hvor risikoen for TSE er stor, uden at dette berører muligheden for at vedtage beskyttelsesforanstaltninger.

(16) Forordning (EF) nr. 999/2001 indeholder ikke bestemmelser om kontrol på stedet i tredjelande med det formål at verificere klassificeringskriterierne og overholdelsen af kravene vedrørende eksport af dyr og animalske produkter til Fællesskabet. Indtil forordning (EF) nr. 882/2004[14] finder anvendelse, bør forordning (EF) nr. 999/2001 ændres, således at den også omfatter bestemmelser om sådanne kontroller

(17) På grund af situationen i Det Internationale Kontor for Epizootier forventes det ikke, at den endelige kategorisering af lande i henhold til deres BSE-risiko afsluttes før den 1. juli 2005. Det er derfor nødvendigt yderligere at forlænge den periode, hvor overgangsforanstaltningerne i forordning (EF) nr. 999/2001 skal anvendes.

(18) Forordning (EF) nr. 999/2001 bør ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF) nr. 999/2001 foretages følgende ændringer:

1) Artikel 3, stk. 1, ændres således:

a) litra l) affattes således:

"l) "hurtige test": de screeningsmetoder, der er omhandlet i bilag X, og som giver resultater i løbet af 24 timer"

b) følgende indsættes som litra n):

"n) maskinsepareret kød: kød som defineret i punkt 1.14 i bilag I til Europa-Parlamentets og Rådets forordning (EF) nr. 853/2004[15]."

2) Artikel 5, stk. 4, affattes således:

"4. De medlemsstater eller tredjelande, som ikke har forelagt en ansøgning efter stk. 1, andet afsnit, skal med hensyn til forsendelse fra deres territorium af levende dyr og animalske produkter opfylde de importkrav, der finder anvendelse på lande med en høj BSE-risiko, indtil de forelægger en sådan ansøgning og der er truffet en endelig beslutning om deres BSE-status."

3) Artikel 6 ændres således:

a) stk. 1 affattes således:

"1. Hver medlemsstat gennemfører et årligt program for TSE-overvågning i overensstemmelse med bilag III. En screeningprocedure med anvendelse af hurtige test indgår i givet fald i dette program.

De hurtige test godkendes til dette formål efter proceduren i artikel 24, stk. 2, og optages på listen i bilag X."

b) følgende indsættes som stk. 5:

"5. Gennemførelsesbestemmelserne til denne artikel vedtages efter proceduren i artikel 24, stk. 2."

4) Følgende indsættes som artikel 6a:

"Artikel 6a Avlsprogrammer

1. Medlemsstaterne iværksætter avlsprogrammer med henblik på selektion af TSE-resistens hos deres egne fårepopulationer. Avlsprogrammerne skal omfatte regler for anerkendelse af visse besætningers status som TSE-resistente.

2. De i stk. 1 omhandlede avlsprogrammer kan udvides til også at omfatte andre dyrearter på grundlag af videnskabelig dokumentation, der bekræfter resistens mod TSE hos visse genotyper af disse arter.

3. De nærmere regler for de i stk. 1 og 2 omhandlede programmer vedtages efter proceduren i artikel 24, stk. 2. Disse regler skal danne en harmoniseret ramme om de i stk. 1 og 2 omhandlede programmer. Visse medlemsstater kan på grundlag af epidemiologiske faktorer undtages fra kravene i stk. 1 og 2."

5) Artikel 7, stk. 2, 3 og 4, affattes således:

"2. Forbuddet i stk. 1 udvides til at omfatte dyr og animalske produkter i overensstemmelse med bilag IV.

3. Stk. 1 og 2 gælder, medmindre andet er fastsat i bilag IV.

4. I overensstemmelse med proceduren i artikel 24, stk. 2, kan der træffes afgørelse om begrænsning af markedsføring eller eksport af proteiner fra pattedyr, hvis denne begrænsning er nødvendig for at forebygge overførsel af TSE."

6) Artikel 8, stk. 1, 2 og 3, affattes således:

"1. Specificeret risikomateriale fjernes og bortskaffes i overensstemmelse med bilag V til denne forordning og forordning (EF) nr. 1774/2002. Det må ikke importeres til Fællesskabet.

2. Stk. 1 gælder ikke for væv fra dyr, som har undergået en alternativ test, der er godkendt til dette særlige formål efter proceduren i artikel 24, stk. 2, forudsat at testen er optaget på listen i bilag X, at testen er udført under overholdelse af betingelserne i bilag V, og at resultaterne af testen er negative.

Medlemsstater, der tillader en alternativ test i henhold til dette stykke, skal underrette de øvrige medlemsstater og Kommissionen herom.

3. I de medlemsstater eller regioner i medlemsstater, hvor fjernelse af specificeret risikomateriale er påbudt i henhold til bilag V, må der ikke på kvæg, får eller geder, hvis kød er bestemt til konsum eller foder, efter bedøvelse foretages laceration af centralnervevæv ved hjælp af et aflangt stavformet instrument, der føres ind i kraniehulen, eller foretages indsprøjtning af en gas i kraniehulen i forbindelse med bedøvelse."

7) Artikel 8, stk. 5, affattes således:

"5. Som en undtagelse fra stk. 1 til 4 kan der efter proceduren i artikel 24, stk. 2, træffes afgørelse om den faktiske gennemførelsesdato for forbuddet vedrørende foder i artikel 7, stk. 1, eller, i givet fald, om den faktiske gennemførelsesdato for forbuddet mod at anvende protein fra pattedyr i foder til drøvtyggere i tredjelande eller regioner i tredjelande, hvor der er en BSE-risiko, med henblik på at begrænse kravet om fjernelse og destruktion af specificeret risikomateriale til kun at gælde dyr, der er født inden den pågældende dato i disse lande eller regioner."

8) Artikel 9, stk. 1 og 2, affattes således:

"1. De i bilag VI nævnte animalske produkter fremstilles i overensstemmelse med produktionsprocesser, som er godkendt efter proceduren i artikel 24, stk. 2.

2. Knogler fra hoved og rygsøjle fra kvæg, får og geder fra lande eller regioner, hvor der er en BSE-risiko, må ikke anvendes til fremstilling af maskinsepareret kød."

9) Artikel 12 ændres således:

a) stk. 1 affattes således:

"1. Der indføres officielle begrænsninger med hensyn til flytning af ethvert dyr, som mistænkes for at være smittet med en TSE, indtil resultaterne af en klinisk og epidemiologisk undersøgelse, der udføres af den kompetente myndighed, er kendt, eller dyret aflives med henblik på laboratorieundersøgelse under officielt tilsyn.

Hvis der er mistanke om forekomst af en TSE hos et kreatur, et får eller en ged på en bedrift i en medlemsstat, indføres der officielle begrænsninger med hensyn til flytning af alt andet kvæg, alle andre får eller alle andre geder på denne bedrift, indtil resultaterne af undersøgelsen foreligger.

Hvis det imidlertid fastslås, at det er usandsynligt, at dyret er blevet smittet med TSE på den bedrift, hvor det befandt sig, da der opstod mistanke om TSE, kan den kompetente myndighed beslutte, at der kun indføres officielle begrænsninger med hensyn til flytning af det dyr, der er mistænkt for at være smittet.

Hvis den kompetente myndighed skønner det nødvendigt, kan den også beslutte, at andre bedrifter eller kun den udsatte bedrift sættes under officielt tilsyn, afhængigt af de tilgængelige epidemiologiske oplysninger.

En medlemsstat kan efter proceduren i artikel 24, stk. 2, og som en undtagelse fra de i dette stykke omhandlede krav om officielle begrænsninger med hensyn til flytning af dyr fritages for at iværksætte sådanne begrænsninger, hvis den anvender foranstaltninger, der giver tilsvarende garantier."

b) stk. 3 affattes således:

"3. Alle dele af det smittemistænkte dyrs krop tilbageholdes under officielt tilsyn, indtil der er stillet en negativ diagnose, eller bortskaffes i overensstemmelse med forordning (EF) nr. 1774/2002."

10) Artikel 13, stk. 1, ændres således:

a) litra a) affattes således:

"a) alle dele af dyrets krop bortskaffes i overensstemmelse med forordning (EF) nr. 1774/2002, bortset fra materiale, der bevares med henblik på registrene i overensstemmelse med kapitel B i bilag III til denne forordning."

b) litra c) affattes således:

"c) alle dyr og animalske produkter, jf. bilag VII, nr. 2, i nærværende forordning, som ved den i litra b) i dette stykke nævnte undersøgelse er fastslået som smitterisiko, slås ned og bortskaffes i overensstemmelse med forordning (EF) nr. 1774/2002."

11) Artikel 15, stk. 3, affattes således:

"3. Det kan vedtages at udvide bestemmelserne i stk. 1 og 2 til også at omfatte andre dyrearter, og der kan vedtages nærmere gennemførelsesbestemmelser til denne artikel efter proceduren i artikel 24, stk. 2."

12) Artikel 16 ændres således:

a) stk. 1, litra b), affattes således:

"b) mælk og mejeriprodukter, huder og skind, samt gelatine og collagen fremstillet af huder og skind"

b) stk. 2 og 3 affattes således:

"2. Animalske produkter med oprindelse i tredjelande, hvor der er en BSE-risiko, skal stamme fra sundt kvæg, sunde får og sunde geder, på hvilke der ikke er foretaget laceration af centralnervevæv eller indsprøjtning af en gas i kraniehulen som omhandlet i artikel 8, stk. 3.

3. Yderligere betingelser vedrørende markedsføring og eksport af animalske produkter med oprindelse i en medlemsstat, et tredjeland eller en region i et tredjeland, hvor risikoen for BSE er stor, vedtages efter proceduren i artikel 24, stk. 2."

13) Artikel 21 affattes således:

"Artikel 21 Fællesskabskontrol

1. Eksperter fra Kommissionen kan, hvis det er nødvendigt for den ensartede anvendelse af denne forordning, i samarbejde med de kompetente myndigheder i medlemsstaterne foretage kontrol på stedet. Den medlemsstat, på hvis område der foretages kontrol, yder eksperterne al den bistand, de behøver for at kunne udføre deres opgaver. Kommissionen underretter den kompetente myndighed om resultaterne af denne kontrol.

Eksperter fra Kommissionen og medlemsstaterne kan foretage kontrol på stedet i tredjelande for at undersøge, om betingelserne for eksport fra disse lande er opfyldt.

De eksperter fra medlemsstaterne, der er ansvarlige for kontrollen, udnævnes af Kommissionen efter forslag fra medlemsstaterne. Kontrollen foretages på vegne af Fællesskabet, der dækker udgifterne hertil.

2. Fællesskabskontrollen vedrørende tredjelande sker i henhold til direktiv 97/78/EF.

3. Gennemførelsesbestemmelserne til stk. 1 fastsættes efter proceduren i artikel 24, stk. 2."

14) Artikel 23, stk. 2, affattes således:

"Efter samme procedure vedtages der overgangsforanstaltninger gældende indtil den 1. juli 2007 med henblik på overgang fra den nugældende ordning til ordningen efter denne forordning."

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EFT L 147 af 31.5.2001, s. 1. Senest ændret ved Kommissionens forordning (EF) nr. 1492/2004(EUT L 274 af 24.8.2004, s. 3).

[2] EUT L 160 af 28.6.2003, s. 1.

[3] EUT L 41 af 14.2.2003, s. 41.

[4] EFT L 273 af 10.10.2002, s. 1.

[5] EFT L 38 af 12.2.1998, s. 14.

[6] EUT C […] af […], s. […].

[7] EUT C […] af […], s. […].

[8] EUT C […] af […], s. […].

[9] EFT L 147 af 31.5.2001, s. 1. Senest ændret ved Kommissionens forordning (EF) nr. 1492/2004 (EUT L 274 af 24.8.2004, s. 3).

[10] EUT L 160 af 28.6.2003, s. 1.

[11] EUT L 41 af 14.2.2003, s. 41.

[12] EFT L 273 af 10.10.2002, s. 1. Senest ændret ved Kommissionens forordning (EF) nr. 668/2004 (EUT L 112 af 19.4.2004, s. 1).

[13] EUT L 283 af 31.10.2003, s. 29.

[14] EUT L 165 af 30.4.2004, s. 1. Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes.

[15] EUT L 139 af 30.4.2004, s. 55.